## Nuria Martínez visita diverses seus judicials de Torrent i els jutjats de pau de Picanya i Paiporta

*** El partit judicial de Torrent comprén cinc municipis i dona servici a una població de 189.440 habitants
* La consellera ha agraït al personal dels jutjats i de l’Oficina d’Assistència a les Víctimes del Delicte (OAVD) de Torrent la seua labor fonamental després de la riuada**

La consellera de Justícia i Administració Pública, Nuria Martínez, ha visitat els jutjats de diversos municipis del partit judicial de Torrent que comprén cinc municipis i dona servici a una població de 189.440 habitants.

En concret, ha visitat diverses seus judicials de Torrent i els jutjats de pau de Picanya i Paiporta, que són alguns dels municipis més afectats per la riuada del passat 29 d’octubre.

“En esta visita he pogut conéixer de primera mà la situació i necessitats tant dels jutjats de pau de Paiporta i Picanya, com de diverses seus judicials de Torrent i la seua Oficina d’Assistència a les Víctimes del Delicte (OAVD), al mateix temps que he pogut agrair al personal dels jutjats i de l’OAVD de Torrent la seua labor fonamental després de la riuada”, ha assegurat Nuria Martínez.

Durant la visita la consellera ha estat acompanyada pel secretari autonòmic de Justícia, José Luis Font; la directora general de Justícia, M. José Adalid; i el director general d’Atenció a les Víctimes i Accés a la Justícia, Francisco Soler, els quals han pogut conéixer l’estat de les seus judicials al servici dels torrentins i de l’OAVD d’esta localitat de l’Horta Sud.

“Vull fer una menció especial al treball dels professionals de l’OAVD i del jutjat de guàrdia de Torrent, que des del primer instant van estar al costat dels familiars de les víctimes de la DANA, agafant-los del braç i acompanyant-los en totes les delicades gestions que havien de dur a terme. La seua implicació i compromís ha sigut fonamental durant els dies i setmanes posteriors a la riuada i això cal agrair-ho”, ha reivindicat la titular de Justícia.

**Actuacions en seus judicials de Torrent**

La Conselleria de Justícia i Administració Pública ha incrementat la dotació de llocs de treball en els jutjats de Torrent per a situar els funcionaris de reforç incorporats a conseqüència de la riuada.

En concret, en el local que pertany als jutjats de Torrent situat en la plaça de la Llibertat, número 9, a on es troba el Jutjat de 1a Instància núm. 5, s’ha actuat en la zona administrativa incrementant la dotació de llocs de treball i impressores per a allotjar els quatre reforços que donen servici transversal als jutjats de Torrent.

Al mateix temps, també s’han millorat dos despatxos adjacents a l’àrea administrativa, que fins hui eren destinats a altres usos, i se’ls ha dotat de les instal·lacions de comunicacions i electricitat necessàries perquè puga acollir la incorporació d’un jutge i un lletrat de l’administració de justícia de reforç.

Estos nous espais de treball s’han destinat al nou gestor, dos tramitadors i un auxiliar que la Conselleria ha incorporat a la seu judicial de Torrent per a augmentar la capacitat d’estos jutjats després de la riuada, atesa la sol·licitud acordada per la Sala de Govern del Tribunal Superior de Justícia de la Comunitat Valenciana.

“L’objectiu és dotar amb un reforç transversal el jutjat de guàrdia i la resta de jutjats d’este partit judicial, amb la finalitat que tinga més capacitat per a tramitar els procediments judicials a causa de les conseqüències produïdes per la riuada. Entre estos procediments es troben els vinculats a les necessitats d’atenció extra per la suspensió d’activitat i perquè són els territoris amb més víctimes”, ha explicat Martínez.

Esta actuació s’emmarca en el Pla Recuperem València, que té com a objectiu accelerar la reconstrucció i garantir la continuïtat i la posada en marxa de servicis essencials en els municipis afectats.

Fecha: 10/01/2025